Les fires i congressos, de caràcter institucional, més importants del món per a la promoció de les universitats les organitzen, cada any, tres associacions: Asia-Pacific Association for International Education (APAIE) a l'Àsia; European Association for International Education (EAIE) a Europa, i Association of International Educators (NAFSA) als Estats Units.
El sistema universitari català té representació en aquestes jornades i compta amb un estand propi, coordinat pel Consell Interuniversitari de Catalunya (CIC), amb la col·laboració de l'Associació Catalana d'Universitats Públiques (ACUP).
Del 22 al 26 de març del 2020 a Vancouver (Canadà)
La conferència anual de l'Asia-Pacific Association for International Education (APAIE) és la trobada més important de la regió Àsia-Pacífic per a professionals i experts en educació.
Té l'objectiu de potenciar la cooperació transfronterera, fomentar la recerca i estimular i facilitar l'intercanvi en matèria d'educació superior a l'Àsia, les regions del Pacífic i arreu del món.
Així mateix, vol promoure la internacionalització de les seves institucions acadèmiques i donar-hi suport.
Es tracta d'una exposició a gran escala amb una previsió de més de 2.500 delegats d'arreu del món i uns 300 expositors.
La quinzena conferència anual de l'APAIE tindrà lloc del 22 al 26 de març del 2020.
El primer cop que el sistema universitari català va participar en la conferència anual de l'APAIE va ser l'any 2013 a Hong Kong (Xina); després va fer-ho el 2014 a Seül (Corea del Sud), el 2015 a Pequín (Xina), el 2016 a Melbourne (Austràlia), el 2017 a Kaohsiung (Taiwan), el 2018 a Singapur i el 2019 a Kuala Lumpur (Malàisia).
Hi participarà per vuitena vegada el 2020 a Vancouver (Canadà).
L'esdeveniment inclourà tallers previs a la conferència, exposicions, altres conferències, sessions paral·leles ( networking events ) i visites a universitats locals.
El tema de la conferència de l'APAIE del 2020 és «Ponts entre oceans.
Internacionalització i educació superior a l'Àsia-Pacífic».
El segle del Pacífic ja ha arribat i ho ha fet acompanyat de canvis de tendència en la geopolítica, veus i comunitats empoderades des de fa molt poc temps, canvis en els patrons migratoris i de moviment de les persones, una alteració dels models d'ocupació, el canvi climàtic, noves vies per a la col·laboració en la recerca i el desenvolupament tecnològic, una evolució de la dinàmica i els models de mobilitat del personal acadèmic i els estudiants, noves cultures d'aprenentatge i ensenyament i generacions d'estudiants radicalment noves i diverses.
L'època planteja reptes nous, però també ofereix possibilitats noves, una oportunitat renovada per a la cooperació i la col·laboració acadèmica a l'Àsia i el Pacífic.
L'organització ha marcat diverses vies d'acció:
Atreure les comunitats indígenes i les persones nouvingudes.
Com es pot aconseguir que l'educació superior sigui més atractiva per a les comunitats indígenes que abunden al continent americà, l'Àsia i el Pacífic?
La història del seu accés a l'educació i les seves relacions amb les societats colonials, governants i dominants és diversa i sovint enfonsa les seves arrels en la marginació i l'asserviment.
De la mateixa manera, les comunitats de persones nouvingudes, immigrants, poblacions minoritàries, treballadors temporals estrangers i estudiants internacionals necessiten accedir a una educació de qualitat i culturalment adequada i, a mesura que el volum i la diversitat d'aquestes comunitats augmenten, se n'han d'anticipar i satisfer les necessitats.
Interculturalització i internacionalització.
Les presentacions sobre aquest tema han d'estar centrades en la internacionalització i la interculturalització de l'educació superior, a l'aula i a la comunitat més àmplia.
La interculturalització propicia una evolució de la conducta institucional i individual cap a la neutralitat cultural.
Fomenta la capacitat de comprendre i interactuar de manera eficaç i adequada en contextos culturals diferents, tot promovent el diàleg intercultural i qüestionant l'autosegregació.
Intenta deixar enrere la tolerància i l'acceptació passiva de la diversitat i avançar cap a l'impuls del compromís i el diàleg per mitjà d'interaccions adequades i efectives.
Les presentacions sobre aquest tema han de reflectir la necessitat i les oportunitats creixents de diversificar l'experiència dels estudiants i el potencial de la innovació en l'aprenentatge experiencial, els models diferents i canviants de mobilitat estudiantil, l'ús de la tecnologia i les formes híbrides d'instrucció, els nous models de cooperació entre col·laboradors, la internacionalització a casa i el potencial incipient d'una experiència estudiantil compartida que estengui ponts al Pacífic.
Multilateralisme, cooperació regional i altres col·laboracions futures.
Àsia, el Pacífic i el continent americà són diversos pel que fa a nacions, cultures, associacions, lleialtats i blocs, històries i tradicions, llengües, nivells de desenvolupament, religions i sistemes educatius amb continguts, estils i qualitats diferents.
S'aplaudiran les presentacions que prevegin oportunitats noves i innovadores, dins de cada regió i entre elles, per a iniciatives noves o actualitzades, la creació de nous centres d'educació, noves formes de participació transnacional i multilateral, crítiques constructives de les polítiques, col·laboracions futures i anàlisis de les bones pràctiques que afavoriran models nous i exitosos de col·laboració acadèmica.
Necessitats canviants de l'educació al segle XXI.
Al llarg de la història, les societats han educat els joves per preparar-los per a l'èxit, assolir el seu màxim potencial com a membres productius de l'economia i convertir-se en ciutadans responsables i amb principis.
Tanmateix, davant la ràpida transformació tecnològica, econòmica i social i atès el caràcter canviant del mercat laboral, els educadors han de preparar els estudiants per a feines que encara no existeixen, en economies de coneixement i serveis que faran servir tecnologies que encara no s'han concebut.
L'educació ja no es pot basar en el «coneixement», sinó que ha de prioritzar el següent: aprendre a aprendre, l'aprenentatge continu i l'adquisició d'habilitats socials com la comunicació, el pensament creatiu i la flexibilitat, la competència global i la capacitat de discernir, assimilar i sintetitzar la informació de maneres que encara no imaginem.
Però l'educació perdrà el nord si el seu únic objectiu és preparar els treballadors per a l'economia.
L'educació també ha de posar èmfasi en una educació integral i carregada de valors, que abraci la cultura i les cultures, la llengua i una connexió amb el patrimoni.
Demanem presentacions que assumeixin el repte d'educar els estudiants en aquesta nova era i equilibrar les necessitats de l'economia i la societat.
Del 26 al 31 de maig del 2019 a Washington, D.C. (EUA)
L'Association of International Educators (NAFSA), l'associació internacional dedicada a l'educació universitària més gran del món, organitza la 31a edició de l'Annual Conference & Expo, que tindrà lloc del 26 al 31 de maig del 2019 a Washington, D.C. (EUA).
Per novena vegada, la delegació catalana hi participarà amb un estand propi.
El sistema universitari català també hi va ser present en edicions anteriors, com la del 2018, a Filadèlfia (Pennsilvània, EUA), el 2017 a Los Angeles (Califòrnia, EUA), el 2016 a Denver (Colorado, EUA), el 2015 a Boston (Massachusetts, EUA), el 2014 a San Diego (Califòrnia, EUA), el 2012 a Houston (Texas, EUA), el 2010 a Kansas City (Missouri, EUA) i el 2009 a Los Angeles (Califòrnia, EUA).
El tema de la conferència del 2019 és « Lideratge global, aprenentatge i canvi », títol que fomenta la reflexió sobre l'estat actual de l'educació superior i sobre com treballar els canvis i els desafiaments a què s'enfronta aquest àmbit: immigració, salut, seguretat, acolliment d'estudiants i lideratge d'èxit.
En definitiva, com el present afecta el futur i les estratègies que cal seguir.
En aquestes jornades, representants d'universitats d'arreu del món es troben per intercanviar idees i parlar sobre l'impacte internacional de l'educació superior.
Hi participen amb un estand al voltant d'unes 400 institucions d'educació superior i més de 9.000 professionals del camp de l'educació internacional, procedents de més de 100 països.
L'Annual Conference & Expo està reconeguda com el principal punt de trobada i networking per a educadors i agents internacionals.
L'assistència de membres de la delegació catalana a presentacions d'altres institucions permet establir contactes entre universitats i institucions, i facilita l'intercanvi d'opinions i la discussió sobre temes rellevants per a la internacionalització de les universitats de Catalunya.
Del 24 al 27 de setembre del 2019 a Hèlsinki (Finlàndia)
El sistema universitari català estarà representat amb un estand propi en la 31a conferència anual de la European Association for International Education (EAIE), del 24 al 27 de setembre del 2019, a Hèlsinki (Finlàndia).
La delegació catalana ja havia participat en edicions anteriors, com la del 2018 a Ginebra (Suïssa), el 2017 a Sevilla (Espanya), el 2016 a Liverpool (Anglaterra, Regne Unit), el 2015 a Glasgow (Escòcia, Regne Unit), el 2014 a Praga (República Txeca), el 2013 a Istanbul (Turquia), el 2012 a Dublín (Irlanda), el 2011 a Copenhaguen (Dinamarca), el 2010 a Nantes (França) i el 2009 a Madrid (Espanya).
Cada any, l'EAIE organitza l'Annual EAIE Conference, que, durant una setmana, aplega universitats d'arreu del món per intercanviar idees, aprendre bones pràctiques i debatre sobre les polítiques i la internacionalització de l'educació superior.
En aquesta conferència, cada any hi participen al voltant de 5.500 visitants de 95 països i representants de més de 600 organitzacions, i està reconeguda com el principal esdeveniment europeu per assistir a networking events i rebre formació per mitjà de tallers, sessions, pòsters i diàlegs sobre la internacionalització de les universitats com, per exemple, polítiques i estratègies, mobilitat o cooperació per al desenvolupament, acreditacions, acollida, idiomes i bones pràctiques.
El tema de la conferència d'enguany serà " Encompassing all voices " (' Incluent totes les veus '), que enllaça amb l'enfocament de l'educació per a tothom, ja que Finlàndia és líder en educació inclusiva i un referent per a sistemes educatius de tot el món, i proporciona un accés igualitari i un aprenentatge d'alta qualitat.
L'assistència de membres de la delegació catalana a actes, reunions i presentacions d'altres institucions permeten establir contactes entre universitats i institucions, i facilitar l'intercanvi d'opinions i la discussió sobre temes rellevants pel que fa a la internacionalització de les universitats de Catalunya.
La European Association for International Education (EAIE) és una organització internacional sense ànim de lucre, fundada l'any 1989.
El seu objectiu principal és estimular i facilitar la internacionalització de l'educació superior, a Europa i a la resta del món, així com donar servei a aquelles persones activament implicades en la internacionalització de les seves institucions.
L'EAIE la integren més de 1.800 socis, professionals de l'educació internacional (rectors, professorat i coordinadors d'intercanvis internacionals, entre d'altres).